Inger Støjberg (V), 2010-02-23:
Efter det fremsatte forslag skal regeringen tage de nødvendige initiativer til at lovsikre, at fædre får samme ret til orlov som mødre i tilfælde af spædbarnsdød.
Jeg vil gerne begynde med at sige, at jeg har den allerstørste forståelse for, at det er en helt forfærdelig sorg, hvis man som forældre oplever enten at få et dødfødt barn, eller at barnet dør allerede som spæd.
Jeg er derfor også helt enig med forslagsstillerne i, at forældre, der oplever dette, har brug for sammen at bearbejde sorgen og har brug for at støtte op om hinanden i den svære situation, der jo selvfølgelig opstår.
Sundhedsstyrelsen udgav i 2009 nye anbefalinger til det sundhedsfaglige personale, der bl.a. går på, at forældre, der mister et barn, har nogle særlige behov for at blive hjulpet i gang med det sorgarbejde, der følger efter.
Forældre tilbydes samtaler på fødestedet med mulighed for at drøfte, hvad de har brug for af hjælp og støtte.
Det kan f.eks. være af egen læge, og det kan være af sundhedsplejerske, psykolog eller måske præst.
Der er regler om tilskud til psykologbehandling for pårørende ved dødsfald.
Pårørende kan ved dødsfald få tilskud på 60 pct. fra sygesikringen til behandling hos psykolog efter henvisning fra praktiserende læge.
Efter konkret vurdering hos egen læge kan forældrene blive sygemeldt, hvis der er behov for en længere periode derhjemme.
Muligheden for, at der i hvert tilfælde kan tages udgangspunkt i det enkelte menneskes behov for en kortere eller længere periode med fravær fra arbejdspladsen i tilfælde af spædbarnsdød, er en god og hensigtsmæssig måde i den forfærdelige situation, som forældrene står i.
Når der i barselreglerne er en særlig fraværsret på 14 uger til moderen, er det, fordi moderen på grund af graviditet og fødsel har særlige fysiske behov for restitution.
Disse uger svarer til de 14 uger, som alle mødre – og det er kun mødre – har efter fødsel.
Barselloven giver fædre retten til forældreorlov i 2 uger efter fødsel, men som nævnt ovenfor, er der derefter mulighed for en sygemelding i kortere eller længere tid, hvis det er det, der er behov for.
Det er på den baggrund min opfattelse, at den ordning, vi har i dag, hvor man kan gå til sin praktiserende læge og få råd om den bedste behandling i den konkrete og individuelle situation, giver mulighed for de bedste løsninger.
Det er netop løsninger, der er tilpasset det enkelte menneske og den situation, som hver enkelt så måtte stå i.
I nogle tilfælde kan en sygemelding for en kortere eller en længere periode være den bedste løsning, i andre tilfælde er det måske ikke lige præcis det, der er behov for.
Jeg må også sige, at det samtidig er min opfattelse, at arbejdsgiverne ude på arbejdspladserne forsøger at tage de fornødne hensyn og forsøger at bistå medarbejderne så godt som muligt, og det er der rummelighed til.
Der er også mulighed for netop at tage hensyn til personer, der har behov for fravær fra deres arbejde af den ene eller den anden årsag.
Det unikke danske arbejdsmarkedssystem, hvor relationerne imellem ansatte og deres arbejdsplads reguleres i aftaler og ikke i lovgivningen, mener jeg også her er vejen frem.
Derfor kan regeringen ikke støtte det forslag, som er blevet fremsat her.
For at begynde med det sidste først vil jeg sige, at jeg mener, at det for det første er helt oplagt med den nye organisering og den nye måde, som vi nu skal gøre tingene på, at det netop bliver mere strategisk, og at det bliver mere indarbejdet på det strategiske niveau rundtomkring på virksomhederne, kan man sige.
Ved den lejlighed vil jeg også gerne kvittere for, at arbejdsgiversiden har været meget optaget af netop at sikre, at en ny organisering kan bruges på nye måder.
Og det synes jeg er rigtig godt.
Jeg er altid tilhænger af at indsamle gode eksempler og også af at være med til at sprede dem.
Det er sådan set det formål, gode eksempler tjener bedst, så lad os diskutere det under udvalgsarbejdet.